Document ID: 31994D0140

Reference:
4.3.1994
FI
Euroopan yhteisöjen virallinen lehti
L 61/27
KOMISSION PÄÄTÖS,
tehty 23 päivänä helmikuuta 1994,
petollisen menettelyn torjunnan yhteensovittamista käsittelevän neuvoa-antavan komitean perustamisesta
(94/140/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
sekä katsoo, että
yhteisön talouden onnistunut hoitaminen edellyttää yhteisön talousarvion kustannuksella tapahtuvan petollisen menettelyn tehokasta torjumista,
petollisen toiminnan torjumista koskevat tosiasialliset toimenpiteet kuuluvat ensisijaisesti jäsenvaltioiden velvollisuuksiin ja komission ja niiden välinen tiivis yhteistyö on tarpeen,
perustamissopimuksen 209 a artiklassa määrätään, että jäsenvaltiot toteuttavat samat toimenpiteet suojatakseen yhteisön taloudellisia etuja petolliselta menettelyltä kuin ne toteuttavat suojatakseen omia taloudellisia etujaan petolliselta menettelyltä; tätä varten niiden on komission avulla erityisesti sovitettava yhteen toimintansa, jonka tarkoituksena on suojata yhteisön taloudellisia etuja petolliselta menettelyltä,
myös komissiolla on yleisen asemansa mukaisesti yhteisön talousarvion onnistunutta hoitamista ja perustamissopimuksen määräysten soveltamista koskevia merkittäviä tehtäviä,
tämän vuoksi on toivottavaa, että komission apuna on jäsenvaltioiden edustajista koostuva komitea, jota voidaan kuulla kaikissa ennaltaehkäisyyn, jäsenvaltioiden keskinäiseen sekä jäsenvaltioiden ja komission väliseen yhteistyöhön ja seuraamusmenettelyihin liittyvissä asioissa petollisen menettelyn osalta sekä yhteisön taloudellisten etujen oikeudelliseen turvaamiseen liittyvissä kysymyksissä,
olemassa olevilla komiteoilla on vain yksi alakohtainen toimintatarkoitus ja näitä erityiskomiteoita ei korvata; on kuitenkin hyödyllistä tarkastella kokonaisvaltaisesti ongelmaa yhteisön talousarvion kustannuksella tapahtuvasta petollisesta menettelystä; tämän vuoksi on tarpeen perustaa komitea, jolla on laaja-alainen toimintatarkoitus, ja
ottaen huomioon komitean laaja-alaisen luonteen sekä aiheellisella tasolla ja jäsenvaltioille tyypillisiä hallinnollisia rakenteita vastaten tapahtuvan edustuksen välttämättömyyden olisi määrättävä, että komiteaan kuuluu kaksi edustajaa kustakin jäsenvaltiosta,
ON PÄÄTTÄNYT SEURAAVAA:
1 artikla
Perustetaan komission yhteyteen petollisen toiminnan torjunnan yhteensovittamista käsittelevä neuvoa-antava komitea, jäljempänä ”komitea”.
2 artikla
1.   Komissio voi kuulla komiteaa kaikissa petollista ja vilpillistä toimintaa koskevissa ennaltaehkäisyyn ja seuraamusmenettelyyn liittyvissä asioissa sekä kaikissa jäsenvaltioiden keskinäistä sekä niiden ja komission välistä yhteistyötä koskevissa, tietyn alakohtaisen komitean tehtäviin kuulumattomissa asioissa petollisen toiminnan torjumiseksi toteutettavien toimien järjestämiseksi entistä tehokkaammin.
Komissio voi kuulla komiteaa kaikissa yhteisön taloudellisten etujen oikeudelliseen turvaamiseen liittyvissä kysymyksissä.
2.   Komitean jäsen voi pyytää komissiolta, että komiteaa kuullaan tämän toimivaltaan kuuluvassa asiassa.
3 artikla
1.   Komitea koostuu kunkin jäsenvaltion kahdesta edustajasta, joita voi avustaa kaksi kyseisen yksikön virkamiestä.
2.   Komitean puheenjohtajana toimii komission edustaja.
3.   Komitean tehtävien helpottamiseksi voidaan perustaa työryhmiä.
4 artikla
1.   Komissio huolehtii komitean sihteeristön tehtävistä.
2.   Puheenjohtaja voi kehottaa erityisen pätevyyden työjärjestykseen merkityssä asiassa omaavaa henkilöä osallistumaan työhön asiantuntijana. Asiantuntijat osallistuvat keskusteluun vain sen asian osalta, jonka johdosta he ovat läsnä.
3.   Komission sellaisten yksiköiden edustajat, joita asia koskee, ovat läsnä komitean istunnoissa.
4.   Komitea kokoontuu komission kutsusta.
5 artikla
1.   Komitea käsittelee komission esittämät lausuntopyynnöt. Asiasta ei äänestetä.
2.   Pyytäessään komitean lausuntoa komissio voi vahvistaa määräajan lausunnon toimittamiselle.
3.   Jäsenvaltioiden edustajien ilmaisemat mielipiteet merkitään pöytäkirjaan.
6 artikla
Komitean jäsenet eivät saa ilmaista komitean tai työryhmien työskentelyn aikana saamiaan tietoja, jos komissio ilmoittaa heille, että pyydetty lausunto tai esitetty kysymys koskee luottamuksellista asiaa, sanotun kuitenkaan rajoittamatta perustamissopimuksen 214 artiklan soveltamista.
7 artikla
Tämä päätös tulee voimaan 1 päivänä maaliskuuta 1994.
Tehty Brysselissä 23 päivänä helmikuuta 1994.
Komission puolesta
Peter SCHMIDHUBER
Komission jäsen

Summary:
Petollisen toiminnan torjunnan yhteensovittamista käsittelevä EU:n komitea
Petollisen toiminnan torjunnan yhteensovittamista käsittelevä EU:n komitea
TIIVISTELMÄ ASIAKIRJASTA:
Päätös 94/140/EY petollisen menettelyn torjunnan yhteensovittamista käsittelevän neuvoa-antavan komitean perustamisesta EU:ssa
PÄÄTÖKSEN TARKOITUS
              
Päätöksellä perustetaan petollisen toiminnan torjunnan yhteensovittamista käsittelevä neuvoa-antava komitea (Cocolaf), joka pyrkii luomaan yhteistyötä EU-maiden ja Euroopan komission välillä petosten* ennaltaehkäisyn ja niitä koskevien seuraamusmenettelyjen varmistamiseksi.
TÄRKEIMMÄT KOHDAT
Cocolafin puheenjohtajana toimii komission edustaja. Komiteassa on kustakin EU-maasta kaksi edustajaa, joita voi avustaa kaksi toimivaltaisen kansallisen viranomaisen virkamiestä.
Jotta Euroopan unionin toiminnasta tehdyn sopimuksen (SEUT-sopimuksen) 325 artiklassa tarkoitetun EU-maiden toimivaltaisten viranomaisten kiinteän ja säännöllisen yhteistoiminnan järjestäminen olisi tehokkaampaa, komissio voi kuulla Cocolafia kaikissa seuraavia seikkoja koskevissa asioissa:
EU:n taloudellisia etuja vahingoittavan petollisen ja muun vilpillisen toiminnan ennaltaehkäisy ja seuraamusmenettelyt
EU-maiden keskinäinen tai niiden ja komission välinen yhteistyö EU:n taloudellisten etujen turvaamiseksi.
Cocolaf tukee Euroopan petostentorjuntavirastoa (OLAF), jonka tehtävänä on tutkia korruptiota ja väärinkäytöksiä EU:n toimielimissä sekä EU:n talousarviota koskevia petoksia. Cocolaf täydentää myös Herkules III -ohjelmaa, josta rahoitetaan esimerkiksi EU-maiden, komission ja OLAFin välistä petostentorjuntayhteistyötä edistäviä hankkeita.
Cocolaf voi sopia komission kanssa tiettyjä aiheita käsittelevien työryhmien perustamisesta. Tähän mennessä on perustettu neljä ryhmää:
Petostentorjuntaa käsittelevä ryhmä: lisää EU-maiden asianomaisten kansallisten viranomaisten ja komission yhteistyötä petostentorjuntaa koskevien kokemusten ja parhaiden käytäntöjen avulla. Näihin kuuluvat esimerkiksi seuraavat:
kokemukset petosriskinarvioinnista
havaittuja petollisia käytäntöjä koskevien tietojen vaihtaminen
kokemukset kansallisten tai alakohtaisten petostentorjuntastrategioiden, -politiikoiden tai -toimien laatimisesta ja toteuttamisesta.
Petollisten ja muiden vilpillisten toimien raportointia ja analysointia käsittelevä ryhmä: keskittyy tekemään raportoiduista tapauksista tilastollisia analyysejä ja keskustelemaan niistä sekä käsittelee muita SEUT-sopimuksen 325 artiklassa tarkoitetun kertomuksen laatimiseen liittyviä asioita.
AFCOS-ryhmä (petostentorjunnan koordinointivirasto): jakaa OLAFin ja kansallisten viranomaisten tutkimusyhteistyötä koskevia kokemuksia ja parhaita käytäntöjä OLAFin tutkimuksista annetun asetuksen mukaisesti (asetus (EU, Euratom) N:o 883/2013).
OLAFin petostentorjunnan tiedotusverkosto (OAFCN): kokoaa yhteen asianomaisten kansallisten viranomaisten ja OLAFin tiedottajia ja PR-henkilöstöä jakamaan mediastrategioita ja edistämään petosten ennaltaehkäisemistä ja estämistä koskevaa viestintää.
Komissio järjestää Cocolafin kokoukset ja huolehtii sen sihteeristön tehtävistä.
TAUSTAA
              
Euroopan unionin toiminnasta tehdyn sopimuksen 325 artiklassa EU-maiden edellytetään torjuvan petollista toimintaa EU:n tasolla samalla tavalla kuin ne suojaavat omia taloudellisia etujaan petolliselta menettelyltä. Komissio puolestaan vastaa EU:n talousarvion asianmukaisesta toteutuksesta. Näiden syiden vuoksi päätettiin perustaa komitea, joka käsittelee kaikkea EU:n talousarviota koskevaa petollista toimintaa.
* KESKEINEN TERMI
              
Petos: Laiton vilpillinen menettely, jonka tarkoituksena on saada taloudellista tai rikollista hyötyä.
ASIAKIRJA
            
Komission päätös 94/140/EY, annettu 23 päivänä helmikuuta 1994, petollisen menettelyn torjunnan yhteensovittamista käsittelevän neuvoa-antavan komitean perustamisesta (EYVL L 61, 4.3.1994, s. 27–28)
Päätökseen 94/140/EY tehdyt peräkkäiset muutokset on sisällytetty alkuperäiseen tekstiin. Konsolidoitu toisinto on tarkoitettu ainoastaan dokumentointitarkoituksiin.
Viimeisin päivitys: 25.07.2016